
În contextul local al Bisericii noastre, mişcarea ecumenică este la înce- 
put de drum. Asemenea oricărui lucru nou, ecumenismul este privit cu 
interes, dar şi cu o anumită doză de neîncredere. În acest sens, lucrarea 
ecumenică poate fi asemănată cu o plantă de interior, adică are nevoie de 
timp, pământ bun şi atenție până când se adaptează climei din cameră. 
Privită mai din apropiere, mişcarea ecumenică începută de Conciliul al II-lea 
din Vatican a fost răspândită printre creştinii catolici din România, în ge- 
neral, şi printre cei din Moldova, în special, în mod sporadic până în 1989 
şi fără prea multă pregătire psihologică şi teologică după 1990. De aceea, 
în momentul de față, ne confruntăm cu atitudini complexe: pe de o parte, 
ele sunt caracterizate de exaltare şi entuziasm, iar pe de alta, de prejude- 
căți şi rezerve. 

Totuşi, mişcarea ecumenică este pentru Biserica Catolică în ansamblul 
ei un drum fără întoarcere. Lucrul acesta a început să se înțeleagă în ultima 
vreme şi la noi. lată câteva evenimente ecleziale care susțin această afir- 
maţie: în 1990, Preasfinţitul Petru Gherghel îşi ia ca motto pentru misiu- 
nea sa episcopală cuvintele „ca toți să fie una” (cf. In 17,26), în Seminarii 
şi în casele de viață consacrată creşte atenţia față de ecumenism şi se în- 
mulțesc întâlnirile ecumenice, se înființează centre de promovare a ecume- 
nismului la nivel social şi academic, publicaţiile religioase la nivel diecezan 
sau național manifestă un interes crescând față de refacerea unității creg- 
tine, iar vizita din mai 1999 a Papei loan Paul al II-lea în România a încu- 
nunat atât dorința Papei, cât şi aspiraţiile multor credincioşi catolici şi 
ortodocşi de a face paşi concreți pe calea unităţii. Desigur, ceasul, locul şi 
modalitatea de unire a fiilor lui Dumnezeu Tatăl îi aparţine lui Cristos, 
Stăpânul istoriei, iar lucrarea de unificare a tuturor ucenicilor lui Isus este 
opera Duhului Sfânt. 

Având în vedere elementele comune care îi unesc pe creştini şi distanța 
ce trebuie să fie parcursă până la refacerea deplină şi vizibilă a comuniunii, 
creştinilor de astăzi le revine misiunea de a pregăti terenul prin rugăciune, 
dialog, cunoaştere şi respect reciproc. În sensul acesta, avem datoria de a 
reveni la documentele Conciliului, în mod deosebit, la decretul despre 

refacerea unităţii creştine din 1964, pentru a înţelege cum trebuie să ne 
comportăm față de ceilalți creştini care nu sunt în comuniune perfectă cu 
Biserica Catolică. 

Părerea teologilor ce au participat la lucrările Conciliului este că textul 
decretului traduce în fapte spiritul şi voința Papei Ioan al XXIII-lea, care, 
deşi nu a scris nici un rând în acest document, este considerat drept primul 
său autor’. Într-adevăr, Papa Ioan al XXIII-lea a voit Conciliul, i-a fixat fi- 
nalităţile, pe care le-a pus sub semnul reînnoirii interioare a Bisericii Catolice 
şi al slujirii cauzei unităţii creştine. De asemenea, Papa Ioan al XXIII-lea 
însuşi a invitat comisiile creştine non-catolice să trimită observatori la 
Conciliu şi a creat pentru ei o atmosferă de lucru bazată pe deschidere şi 
încredere. Tot Papa Ioan al XXIII-lea a creat Secretariatul pentru Unitate 
— în fruntea căruia l-a aşezat pe cardinalul Bea, asistat de mons. Wille- 
brands — pentru a analiza toate chestiunile pe care le implica deschiderea 
ecumenică. În sfârşit, Papa Ioan al XXIII-lea, încă de la începutul Conciliului, 
a asimilat acest Secretariat comisiilor Conciliului — un act de mare impor- 
tanță, care i-a permis Secretariatului să intervină la Conciliu, de a-şi pre- 
zenta textele în nume propriu, la fel ca şi comisiile propriu-zise. Textul 
Decretului despre ecumenism se înrădăcinează în această decizie juridică 
senzațională şi discretă. Documentul actual este rezultatul a trei redactări 
anterioare şi a numeroase modificări, cu toate acestea, textul se bucură de 
omogenitate, originalitate şi prospețime. De aceea, Y. Congar a afirmat: 
„Asemenea glasului, auzit cândva de Augustin în grădina de la Milano, îl 
îndemnăm pe fiecare frate creştin: Tolle, lege! «Ia şi citeşte!» Textul se va 
justifica de unul singur”?. 

Încă de la început, Decretul pune ecumenismul sub semnul unității şi 
unicităţii Bisericii instituite şi voite de Cristos. Astfel, datoria de a lucra 
pentru refacerea unităţii este întemeiată pe faptul că Domnul a zidit şi a 
voit o singură Biserică. Diviziunea între ucenicii lui Cristos este un scandal 
pentru lume. Contribuţia cea mai importantă, pe care Biserica Catolică 
poate să o ofere ecumenismului, este să proclame cu voce tare idealul uni- 
tăţii şi să împiedice oprirea ecumenismului doar la unul dintre momentele 
fericite ale efortului de refacere a unității. 

Trebuie să remarcăm că, în acest decret, de-a lungul celor douăzeci şi 
patru de numere grupate în trei capitole, non-catolicii sunt numiţi în mod 
diferit. Când se vorbeşte fără distincţie între ortodocşi, anglicani şi protes- 
tanţi, se foloseşte titlul de „comuniuni”, dar în acest context cuvântul 


1 Cf. Yves M.-J. CONGAR, „Introduction”, în CONCILE OECUMENIQUE VATICAN II, Documents 
conciliaires. Decret sur l'cecumenisme „Unitatis Redintegratio”, I, Editions du Centurion, 
Paris 1965, 165-192. 

2 Yves M.-J. CONGAR, „Introduction”, 169. 

„comuniune” este lipsit de implicaţii dogmatice. De asemenea, se foloseşte 
şi expresia „comunități şi Biserici”. Când este vorba despre ortodocşi, se 
vorbeşte deschis despre Biserici locale, Biserici patriarhale; teologic vor- 
bind, Bisericile Ortodoxe au structura unei Biserici locale, cu preoţia şi epi- 
scopatul ei. Anglicanismul nu ridică probleme de genul acesta, fiindcă se 
defineşte oficial drept „comuniune anglicană”. Când este vorba despre pro- 
testantism, textul vorbeşte despre „Biserici şi comunităţi ecleziale”. Se 
pare că textul nu refuză folosirea termenului de „Biserică”, deşi pentru 
simţirea catolică termenul nu se foloseşte la plural, decât dacă desemnează 
Bisericile locale prezidate de un episcop sau indică o Biserică cu structură 
sacramentală legată de existența preoţiei tradiționale şi de succesiunea 
apostolică. În fine, chiar anumite grupări religioase protestante refuză să 
se numească Biserică. De aceea, se pare că redactorii textului au folosit 
expresia „Biserici şi comunităţi ecleziale”. În fine, textul se referă la fraţii 
noştri separați („separați de noi”, nu de Dumnezeu, de fraţii lor) nu ca la 
nişte indivizi consideraţi în sine, ci în perspectiva existenţei lor comunitare 
sau ecleziastice. 

Primul capitol prezintă principiile catolice ale ecumenismului, afirmând 
în mod indirect că este o diferență între ecumenismul practicat de Consi- 
liul Ecumenic al Bisericilor — relații între Biserici, fără presupoziții eclezi- 
astice, deci fără ca o Biserică să se considere în centru -— şi cel propus de 
Biserica Catolică. Este evident că, în materie de ecumenism, Biserica Cato- 
lică porneşte de la nişte presupoziții dogmatice de ordin ecleziastic. 

În cazul acesta, putem ajunge la un ecumenism autentic? Decretul ca 
atare este un răspuns pozitiv la această întrebare, pentru că plasează pe 
scurt şi în mod dens programul unui ecumenism autentic printre convinge- 
rile catolice esenţiale cu privire la Biserică. Oricum, ecumenismul nu este 
prezentat ca un dialog condus de la centru, între acest centru şi ceilalți 
răspândiți în mod concentric în jurul lui. Nicăieri nu se spune că ecumenis- 
mul ar fi o cale de revenire la Biserica Catolică aşa cum există ea astăzi. 
Totuşi, textul Decretului nu neagă faptul că ecumenismul ar tinde spre 
depăşirea piedicilor care se opun deplinei comuniuni ecleziastice între cei- 
lalţi şi noi. În consecinţă, definiţia mişcării ecumenice vrea să fie mai mult 
descriptivă decât dogmatică: mişcarea ecumenică desemnează „activitățile 
şi inițiativele suscitate şi organizate, în funcţie de diferitele necesităţi ale 
Bisericii şi după împrejurări, în favoarea unităţii creştinilor” (UR 4) şi este 
considerată ca fiind un obiectiv ecleziastic catolic până în momentul în 
care se va putea celebra împreună Euharistia, semn şi instrument de uni- 
tate desăvârşită. 

Se face distincţie între ecumenism şi căutarea convertirilor individuale, 
nu pentru că cele două lucruri sunt opuse din punct de vedere teologic, 

pentru că Dumnezeu le susține pe amândouă, dar sunt parcursuri foarte 
diferite. În primul rând, sunt plasate în programul ecumenic eforturile 
necesare pentru reînnoirea vieții interioare a Bisericii Catolice, într-un 
spirit de pocăință şi umilință. Se afirmă cu putere că unitatea admite di- 
versitate. Se subliniază că darurile primite de fraţii noştri separați şi apli- 
cate în viață de către ei pot să ne ofere şi nouă ceva, pe când diviziunile 
între creştini împiedică Biserica să-şi exprime catolicitatea în viața sa, sub 
un aspect sau altul. Aceste afirmaţii pătrunse de un ecumenism autentic 
sunt armonizate cu tezele obişnuite ale concepțiilor catolice despre Biserică. 
Vorbind despre diversităţi legitime, Decretul spune că ele contribuie la ma- 
nifestarea, nu doar a catolicităţii, ci şi a apostolicităţii Bisericii. Lucrul 
acesta este ceva nou. Se aminteşte că anumite diferenţe între Orient şi 
Occident vin din vremea apostolilor (cf. UR 14), care au stabilit tradiții 
diferite, aşa cum se poate vedea în disputele cu privire la data Paştelui?. 

Capitolul al doilea prezintă modul în care se exercită ecumenismul. Aici 
este indicat un program ecumenic consistent, bine structurat, şi, bineînţe- 
les, pentru credincioşii catolici. Mai întâi se enunţă un adevăr important: 
ecumenismul „priveşte întreaga Biserică, atât pe credincioşi, cât şi pe păs- 
tori, şi îi solicită pe fiecare, după puterile lui, în viaţa creştină de fiecare zi, 
precum şi în cercetările teologice şi istorice” (UR 5). Aşadar ecumenismul 
nu este o problemă specială care îi priveşte doar pe anumiți specialişti, ci 
un demers total, în acelaşi timp spiritual, intelectual, pastoral, liturgic etc., 
al întregii Biserici, pe care trebuie să-l promoveze. Cum anume, prin ce 
mijloace? La aceste întrebări răspunde întregul capitol. 

Pentru a arăta că este un demers în care Biserica însăşi, şi Biserica în- 
treagă, este implicată, se menționează, în primul rând, ca drum al ecume- 
nismului, reînnoirea sau reforma Bisericii. Lucrul acesta îl găsim deja în 
Constituția dogmatică despre Biserică, care plasează această necesitate a 
reformei — adică revenirea la forma autentică de viață creştină şi efortul 
pentru a rămâne fidelă Domnului său - în viața istorică a poporului lui 
Dumnezeut. În sensul acesta, Y. Congar este convins că 


lucrarea ecumenică cea mai profitabilă este aceea pe care fiecare o împlineşte la 
el acasă şi o duce la bun sfârşit în propria sa Biserică. De fiecare dată când un 
efort este depus în sens evanghelic, pentru o mai mare autenticitate a lucrurilor, 


3 De exemplu, în jurul anului 190, sfântul Irineu de Lyon se duce la Roma pentru a dis- 
cuta cu Papa Victor această problemă. 

t „Pe lângă aceasta, acelaşi Duh Sfânt sfințeşte, conduce şi împodobeşte cu virtuţi poporul 
lui Dumnezeu, nu numai prin sacramente şi slujiri, ci <împărțindu-şi fiecăruia darurile 
după cum voieşte» (1Cor 12,11), el dăruieşte credincioşilor de toate categoriile haruri speciale, 
prin care îi face capabili şi dispuşi să primească diferite activităţi şi servicii folositoare pentru 
reînnoirea şi creşterea Bisericii” (LG 12). 

sau într-o astfel de manieră că, dacă ar fi fost acelaşi comportament înainte de 
nenorocirea marilor rupturi, acestea ar fi fost evitate, se vindecă în partea care-i 
revine rănile trupului creştin, se dăruieşte vitalitate şi putere mişcării care 
lucrează pentru întâlnire, reconciliere, refacere a unităţii membrelor”. 


În continuare, textul prezintă faptul că ecumenismul adevărat necesită 
convertirea interioară şi sfinţenia vieţii (cf. UR 7). Într-adevăr, toţi cei care 
au făcut câțiva paşi pe calea ecumenică dau mărturie că ea a fost pentru ei 
o cale de purificare şi lărgire a sufletului şi a inimii. Ei au devenit mai creg- 
tini atât prin exigenţele interioare ale angajării lor, cât şi prin întâlnirile 
dătătoare de viață cu ceilalți. Au ajuns să treacă dincolo de rutina pozițio- 
nărilor lor confesionale, să-şi refacă teologia, să atingă nivelul la care fide- 
litatea catolică devine viață, exigenţă, respirație largă a sufletului. Atitudi- 
nea marcată doar de apologetică sau de spirit de controversă nu cere de la 
noi nici un fel de problematizare. Dimpotrivă, lucrarea ecumenică presu- 
pune problematizări care constituie începutul unei convertiri, evident, în 
fidelitate, fără iconoclasm pueril şi facil, într-o atmosferă serioasă de fide- 
litate, ce se adânceşte şi se problematizează. Ecumenismul nu este o cale 
pietruită, care uşurează drumul, nu înseamnă ceva mai puţin, ci ceva mai 
mult în ce priveşte credinţa şi iubirea, fidelitatea şi deschiderea. 

Decretul conţine şi o cerere de iertare de la Dumnezeu şi de la fraţii 
despărțiți pentru păcatele pe care le vom fi săvârşit împotriva unităţii. Se 
pare că acest text a fost voit de Papa Paul al VI-lea, care a l-a repetat de 
două ori la începutul celei de-a doua sesiuni a Conciliului. În legătură cu 
această temă, documentul spune că, în rupturile care au dus la marile di- 
viziuni între creştini, ele au fost posibile „nu fără vina unor oameni de 
ambele părți” (UR 3). Totuşi, cum putem să cerem iertare pentru greşelile 
altora din trecut? După cum se ştie, Biserica formează un tot, ea realizează 
o comuniune, nu doar în spaţiu, ci şi în timp. Noi suntem acea Biserică ce, 
timp de secole, nu a înțeles destul de bine Orientul, noi suntem acea Bise- 
rică ce, la sfârşitul Evului Mediu, a tolerat modalităţi de existență creştină 
ce au generat Reforma protestantă. Suntem solidari cu moştenirea istorică 
prin care am primit şi beneficiile, şi nefericita moştenire. Aceste greşeli 
sunt încă actuale într-o situație generată de ele şi care ne aparține. Apoi, 
ori de câte ori ne comportăm într-un mod asemănător cu cei ce au partici- 
pat la dezbinare, noi subscriem la păcatul lor. De fiecare dată când ne com- 
portăm într-un mod care duce la evitarea nenorocirii despărțirii, remediem, 
în ceea ce ne priveşte, răul de care suferă creştinătatea. Aceasta este peni- 
tența adevărată: schimbarea vieții. Decretul spune că începutul ecumenis- 
mului este penitența ecumenică. Ea nu constă atât în cuvinte, cât, mai 


5 Y. CONGAR, „Introduction”, 178. 

ales, în gesturi, dar cuvintele sunt necesare pentru întreţinerea relațiilor 
cu ceilalți. În domeniul acesta, o declarație explicită este necesară. Ea co- 
munică intenţia noastră, ne angajează, purifică atmosfera în care trebuie 
să se stabilească relaţii înnoite. 

Capitolul al doilea vorbeşte şi despre rugăciunea ecumenică, atât de 
dragă abatelui Paul Couturier. Ea este atât de centrală, decisivă, fecundă, 
încât de una singură spune totul despre ecumenism. Ea se găseşte în cen- 
trul a ceea ce documentul numeşte „ecumenismul spiritual” (cf. UR 4 şi 5). 
Iată care este principiul acestei rugăciuni: trebuie să ne rugăm împreună 
cu şi prin puterea rugăciunii pe care Isus însuşi i-a adresat-o Tatălui său şi 
Tatălui nostru: „Ca toţi să fie una!” (In 17,26) Textul decretului o reco- 
mandă fără prea multă insistență, dar subliniază necesitatea ca ea să se 
facă împreună. Textul adaugă o stipulare importantă privind communicatio 
in sacris, adică participarea împreună la acțiunea propriu-zis liturgică a 
unei Biserici şi, mai ales, la celebrarea euharistică. Această participare nu 
este posibilă, pentru că ea exprimă şi deci presupune unanimitatea în cre- 
dință şi apartenenţa la acelaşi trup ecleziastic. Totuşi, pe de o parte, pare 
de dorit, întrucât este un mijloc de a promova unitatea. Acest al doilea as- 
pect i-a făcut pe părinţii de la Conciliu să țină Biserica noastră cu uşa des- 
chisă. Dar, pe de altă parte, pentru ca totul să se desfăşoare în ordine, cu 
prudenţă şi să se evite demersuri lipsite de analiză, se lasă totul în seama 
deciziei episcopului local şi a conferințelor episcopale din diferite țări, care 
au misiunea de a salvgarda unitatea catolică. 

După ce a vorbit despre bazele spirituale şi exigenţele interioare ale 
ecumenismului, decretul pune problema necesității unei cunoaşteri reci- 
proce (cf. UR 9). Dar se înţelege că grija unei informări autentice trebuie 
să fie activă încă de la început. Se recomandă întâlnirile sau colocviile teo- 
logice pe picior de egalitate. În continuare se vorbeşte despre aceeaşi temă 
cu referire la învățământul teologic şi istoric (cf. UR 10). Avem aici un lu- 
cru important. Este vorba de formarea clericilor şi a călugărilor şi de felul 
în care trebuie predată teologia în locurile publice. Informarea corectă, nu 
doar despre trecut, ci şi despre situația prezentă a mişcării ecumenice, 
precum şi prezentarea autentică a faptelor şi doctrinelor, reprezintă bazele 
pentru o abordare rodnică a problemei. Se adaugă că toată această pregă- 
tire spirituală şi intelectuală trebuie să ducă, în relațiile cu fraţii noştri 
separați, la o prezentare de calitate, cu adevărat ecumenică (cf. UR 11). 
Mereu este posibilă creşterea şi aprofundarea în sensul purității şi al plină- 
tății. Textul spune că lucrul acesta este posibil printr-o căutare împreună 
cu ceilalţi, printr-un dialog care să depăşească forma şi practica unei con- 
versaţii formale. În partea finală, acest capitol indică drept cale a ecume- 
nismului cooperarea, mai ales pe plan social, o cooperare care este deja 

mărturie în faţa lumii. În această privinţă, domeniul este imens şi se evi- 
dențiază câteva zone importante. Neîndoielnic, o lucrare comună susținută 
expres în numele calităţii noastre comune de creştini are o mare semnifi- 
cație. Se vorbeşte despre lupta contra rasismului, eforturile pentru salv- 
gardarea păcii, dar nu se pomeneşte nimic despre o posibilă evanghelizare 
comună, pentru că s-ar fi intrat în domeniul religios, unde termenul de 
„misiune” este interpretat diferit de catolici, de ortodocşi, de protestanți etc. 
Capitolul al III-lea exprimă pentru prima dată, la nivelul unui Conciliu, 
modalitatea în care Biserica Catolică înțelege Bisericile şi comunitățile se- 
parate de ea. Decretul a recunoscut de mai multe ori că aceste Biserici, deşi 
nu sunt în comuniune perfectă cu Biserica lui Dumnezeu (UR 3 şi 8), sunt 
înzestrate totuşi cu daruri spirituale şi mijloace salvifice reale şi, ca atare, 
au un rol în istoria mântuirii. Nu se precizează care este rolul acestor Bi- 
serici. Se pare că acest rol nu se găseşte în istoria mântuirii văzută ca istorie, 
ci drept mântuire. Într-adevăr, aceste Biserici deţin numeroase mijloace de 
mântuire, mai mult sau mai puţin autentice, care au fost instituite în mod 
pozitiv de Cristos, dar totalitatea mijloacelor de mântuire se găseşte în 
Biserica adevărată. Decretul împarte aceste Biserici în două grupări mari: 
Bisericile Ortodoxe şi comunităţile care s-au format în secolul al XVI-lea. 
Bisericile Orientale se bucură de o atenţie deosebită. Trebuie să fim 
conştienţi de lucrul acesta. Din punct de vedere doctrinal, Orientul şi Oc- 
cidentul nu sunt la fel. Orientul şi Occidentul au trăit propriile lor istorii, 
potrivit tradițiilor lor specifice, iar lucrul acesta se verifică nu doar în ceea 
ce priveşte disciplina, obiceiurile ecleziastice, liturgia, ci şi cu privire la 
marile instituţii spirituale, precum viața monastică, teologia şi formularea 
doctrinală. Faptul acesta trebuie să fie recunoscut în mod deschis, legitimi- 
tatea sa trebuie să fie afirmată fără ambiguitate, fără reticență. Probabil, 
pentru că nu am făcut-o până acum, nu suntem capabili să susţinem un 
dialog adevărat cu Bisericile Ortodoxe. Se va întâmpla vreodată? Textul 
conciliar despre refacerea unităţii este formal, loial şi puternic. De aceea, 
trebuie să intre în conştiinţa vie a catolicilor şi în practica Bisericii din care 
fac parte. Din acest punct de vedere, mai sunt multe de făcut. Bisericile 
Orientale unite cu Roma au jucat un rol important la Conciliu. Au dat o 
mărturie despre tot Orientul, nu atât prin discursuri sau intervenții, cât, 
mai ales, prin geniul propriu al Orientului, prin frumusețea liturgiei lor. 
Când este vorba de Bisericile şi comunităţile ecleziale separate de origine 
occidentală, textul Decretului devine mult mai prudent şi arată că elemen- 
tele pozitive constituie între noi o anumită comunitate a creştinismului şi 
o bază bună pentru apropiere. De asemenea, textul recunoaşte că între noi 
există şi puncte controversate, opoziții. De fapt, trebuie să fie spuse şi aceste 

lucruri, pentru că Biserica Catolică nu a adoptat niciodată un irenism facil6. 
Conciliul este ferm, recunoaşte gravitatea dificultăţilor şi, în acelaşi timp, 
susține că dialogul este posibil. Iată câteva dintre elementele pozitive men- 
ționate în text: baza cea mai solidă este credinţa în Isus Cristos, viziunea 
cristocentrică; Sfânta Scriptură, citită cu multă fervoare de către protes- 
tanţi; Botezul, baza tuturor relaţiilor noastre, dar Botezul invocă plenitu- 
dinea comuniunii, fie prin mărturisirea credinţei, fie în şi prin Euharistie; 
viața creştină, activităţile creştine în lume, domeniu în care credincioşii 
justificării doar prin credință au oferit numeroase exemple bune. 

În concluzia Decretului se precizează un lucru interesant. Conciliul do- 
reşte ca activităţile ecumenice ale catolicilor să meargă mână în mână cu 
inițiativele fraților despărțiți. Apoi adaugă: „fără a se pune vreun obstacol 
în calea Providenţei şi cu deschidere totală față de inspiraţiile viitoare ale 
Duhului Sfânt” (UR 24). Lucrul acesta înseamnă că ecumenismul nu este 
numai o mişcare, ci şi o lucrare a lui Dumnezeu, în totalitate ținând de 
inițiativă divină. Textul mai spune că lucrarea ecumenică întrece toate 
puterile omeneşti şi că trebuie să fie sprijinită pe rugăciunea lui Cristos, 
iubirea milostivă a Tatălui şi puterea Duhului Sfânt. Cu alte cuvinte, tex- 
tul îşi recunoaşte limitele. 

Decretul despre ecumenism nu este o constituţie conciliară, adică nu 
comportă foarte multă doctrină şi nu are o influență imediată şi decisivă 
asupra structurii Bisericii; Decretul este un act conciliar, o dispoziţie luată 
în mod colegial şi solemn de către magisteriul pastoral. Decretul se adre- 
sează catolicilor, reprezintă o regulă interioară pentru Biserica Catolică. 
Asta nu înseamnă că nu ar putea să-i intereseze şi pe ceilalți creştini. În 
părţile sale doctrinale, Decretul conţine o doctrină adevărată, iar în părțile 
sale practice, oferă direcții prudente, înțelepte, conforme cu Evanghelia. 

Prin acest act conciliar, Biserica Catolică s-a angajat să meargă înainte 
urmând calea ecumenismului. Desigur, nu există unanimitate printre noi 
în modul de a vedea sau de a înțelege ecumenismul, şi e bine că este aşa. 
Totuşi, Conciliul doreşte ca ecumenismul să devină încet-încet o activitate 
obişnuită a Bisericii. Este nevoie de căutare, convertire, înnoire, de multă 
muncă, dar să fim încrezători şi să sperăm că va veni şi ziua comuniunii 
depline între toţi ucenicii lui Isus. 

În concluzie, ecumenismul este o chestiune importantă şi delicată, nu 
poate fi tratat oricum; trebuie să modelăm sentimentele şi comportamen- 
tele noastre ecumenice, dar şi ale creştinilor încredințați spre păstorire, nu 


6 Nietzsche are o formulare care ar putea să definească această atitudine: „ O treime de 
indiferență, o treime de simpatie, o treime de emotivitate bolnăvicioasă. Obiectivitatea: lipsa 
de personalitate, lipsa de voință, neputinţa de a iubi”, F. NrerzsciE, Wille zur Macht, nr. 79, 
apud Y. CONGAR, „Introduction”, 187. 

în funcţie de propriile prejudecăţi şi suspiciuni, ci în conformitate cu orien- 
tările pastorale ale magisteriului, care sunt consistente şi numeroase”; 
într-un anumit fel, ele sunt rodul speranței că rugăciunea lui Isus - „ca toţi 
să fie una!” (cf. In 17,26) - se va realiza într-o bună zi. 


1 Deoarece bibliografia la această temă în alte limbi este foarte bogată, semnalez doar 
câteva documente importante care au fost traduse în limbă română: IOAN PAUL AL II-LEA, 
Scrisoarea enciclică Ut unum sint (25.05.1995), ARCB, Bucureşti 1995; CONSILIUL PONTI- 
FICAL PENTRU PROMOVAREA UNITĂȚII CREŞTINILOR, Îndreptar pentru aplicarea principiilor şi 
normelor cu privire la ecumenism (25.03.1993), Presa Bună, Iaşi 2001; CONFERINȚA BISERI- 
CILOR EUROPENE / CONSILIUL CONFERINȚEI EPISCOPILOR EUROPENI, Charta oecumenica. Linii di- 
rectoare pentru cooperarea crescând dintre Bisericile din Europa (22.04.2001), Presa Bună, 
Iaşi 2003; Drkceza DE Iaşi, Cartea sinodală, Sapientia, Iaşi 2005, 94-105; Dialog teologic 11 
(2003): Conciliul al II-lea din Vatican. Adieri peste cortină. 


